[]1.ปัจจัยความเสี่ยง

1.1
ความเสี่ยงในความไม่แน่นอนของภาวะเศรษฐกิจที่มีผลกระทบต่อราคาและปริมาณงานการผลิตภาพยนตร์โฆษณา

ธุรกิจผลิตภาพยนตร์โฆษณาเป็นธุรกิจต่อเนื่องจากธุรกิจโฆษณาผ่านทางโทรทัศน์
ซึ่งมีความสัมพันธ์กับภาวะเศรษฐกิจ
เนื่องจากการจับจ่ายใช้สอยของประชาชนและการอยู่รอดของธุรกิจประกอบการทั่วไปเป็นปัจจัยสำคัญต่อการตัดสินใจของเจ้าของผลิตภัณฑ์หรือบริการในการใช้สื่อโฆษณาเป็นเครื่องมือทางการตลาดเพื่อการส่งเสริมการขาย
ดังนั้นในช่วงชะลอตัวของเศรษฐกิจ อุตสาหกรรมโฆษณาอาจได้รับผลกระทบการชะลอตัวดังกล่าว
ซึ่งอาจส่งผลให้ธุรกิจซึ่งเป็นกลุ่มลูกค้าของแม็ทชิ่ง
มีการลดค่าใช้จ่ายหรือลดปริมาณการผลิตภาพยนตร์โฆษณา
และทำให้รายได้และผลการดำเนินงานของกลุ่มแม็ทชิ่งลดลง

ที่ผ่านมาภาพยนตร์โฆษณาที่กลุ่มแม็ทชิ่งผลิตให้เป็นส่วนใหญ่ได้แก่ สินค้าอุปโภคบริโภค
อาหารและเครื่องดื่ม ธุรกิจระบบโทรศัพท์เคลื่อนที่
ถึงแม้ว่าภาวะเศรษฐกิจจะมีผลกระทบต่อธุรกิจต่างๆ อย่างหลีกเลี่ยงไม่ได้
แต่ธุรกิจแต่ละประเภทได้รับผลกระทบแตกต่างกัน
ซึ่งการที่กลุ่มแม็ทชิ่งมีฐานลูกค้าที่ดำเนินธุรกิจที่หลากหลาย และการไม่จำกัดประเภทธุรกิจของลูกค้า
ทำให้กลุ่มแม็ทชิ่งสามารถลดความเสี่ยงจากความผันผวนทางเศรษฐกิจที่มีผลต่อการตัดสินใจของกลุ่มลูกค้า
แต่แม้ภาวะเศรษฐกิจจะซบเซาแต่บางธุรกิจยังคงต้องมีการใช้กลยุทธ์ทางการตลาดเพื่อให้สามารถแข่งขันได้
ซึ่งการใช้จ่ายผ่านสื่อโฆษณาทางทีวีถือเป็นกลยุทธ์ทางการตลาดที่มีประสิทธิภาพและประสิทธิผลมากที่สุดเมื่อเทียบกับสื่ออื่น
ๆ ทั้งนี้ในปี 2547 กลุ่มแม็ทชิ่งมีรายได้จากการผลิตภาพยนตร์โฆษณาจำนวน 490.27 ล้านบาท
หรือคิดเป็นร้อยละ 51.33 ของรายได้รวมทั้งหมด

1.2 ความเสี่ยงจากการพึ่งพิงทรัพยากรบุคคล

1.2.1 การพึ่งพิงผู้บริหาร

บริษัทดำเนินการภายใต้ผู้บริหารหลัก 2 ท่านคือนายสมชาย ชีวสุทธานนท์
ดำรงตำแหน่งกรรมการผู้จัดการของบริษัท และนายฐนิสสพงศ์ ศศินมานพ
ดำรงตำแหน่งกรรมการและรองกรรมการผู้จัดการฝ่ายการผลิต ซึ่งทั้ง 2
ท่านถือเป็นผู้บริหารที่สำคัญในการดำเนินธุรกิจของทั้งบริษัท และบริษัทย่อย
การขาดบุคลากรดังกล่าวท่านใดท่านหนึ่งอาจมีผลต่อกระทบต่อการบริหารงาน
และผลการดำเนินงานของกลุ่มแม็ทชิ่งได้ อย่างไรก็ตามเนื่องจากทั้ง 2 ท่านเป็นผู้ก่อตั้งบริษัท
มากกว่า 10 ปี
และเป็นผู้ถือหุ้นใหญ่ของบริษัทแสดงให้เห็นถึงความตั้งใจในการบริหารงานเพื่อให้บริษัท
มีความก้าวหน้าอย่างต่อเนื่อง นอกจากนี้บริษัทได้มีการกระจายอำนาจให้ผู้บริหารอื่นๆ
มีส่วนในการบริหารงานและการตัดสินใจ
รวมถึงการจัดโครงสร้างองค์กรให้เป็นระบบจะช่วยให้สามารถลดความเสี่ยงในการพึ่งพิงผู้บริหารลงได้อีกทางหนึ่ง

1.2.2 การพึ่งพิงผู้กำกับภาพยนตร์และทีมงาน

ธุรกิจผลิตภาพยนตร์โฆษณา
เป็นธุรกิจที่ต้องอาศัยบุคลากรโดยเฉพาะผู้กำกับภาพยนตร์โฆษณาที่มีความคิดริเริ่มสร้างสรรค์
มีความรู้ความชำนาญ รวมทั้งการมีทีมงานที่ให้การสนับสนุน
ซึ่งการสรรหาบุคลากรดังกล่าวจำเป็นต้องใช้เวลาในการฝึกฝนและอบรมเพื่อให้สามารถผลิตภาพยนตร์โฆษณาที่มีคุณภาพและสำเร็จได้ตามที่ลูกค้าต้องการ
ดังนั้นผู้กำกับภาพยนตร์ รวมทั้งทีมงานถือเป็นปัจจัยสำคัญในการประกอบธุรกิจผลิตภาพยนตร์โฆษณา
ปัจจุบันบริษัทมีผู้กำกับภาพยนตร์จำนวน 9 คน และทีมงานฝ่ายผลิตจำนวน 130 คน

[]
ทั้งนี้บริษัทเล็งเห็นถึงความสำคัญของบุคลากรดังกล่าวเท่าเทียมกันทุกคนเพราะหากบริษัทขาดผู้กำกับภาพยนตร์
และทีมงานดังกล่าว อาจทำให้บริษัท
เผชิญความเสี่ยงที่ไม่สามารถผลิตผลงานตอบสนองความต้องการของลูกค้า
หรือไม่สามารถผลิตภาพยนตร์โฆษณาที่มีคุณภาพ
ซึ่งอาจมีผลต่อการได้มาซึ่งงานและอาจมีผลกระทบต่อผลการดำเนินงานของบริษัททั้งในด้านรายได้และกำไร
ปัจจุบันผู้กำกับภาพยนตร์ที่อยู่ในสังกัดบริษัทจำนวน 9 คน
โดยผู้กำกับภาพยนตร์จำนวนดังกล่าวไม่มีการทำสัญญาพิเศษอื่นใดกับทางบริษัท
อย่างไรก็ตามบริษัทมีนโยบายในการป้องกันความเสี่ยงดังกล่าว ได้แก่
การให้ผลตอบแทนที่สมเหตุสมผล
การให้บุคลากรดังกล่าวมีส่วนร่วมในการบริหารงานและการดำเนินงาน
การจัดให้องค์กรมีการบริหารงานอย่างมืออาชีพทั้งในด้านระบบการจัดการ
การให้พนักงานมีส่วนร่วมในความเป็นเจ้าของบริษัท
และการมีเครื่องมือหรืออุปกรณ์ในการถ่ายทำที่ทันสมัย
เพื่ออำนวยความสะดวกให้บุคลากรดังกล่าวสามารถผลิตผลงานได้อย่างมีคุณภาพ
และจูงใจให้บุคลากรดังกล่าวดำเนินงานกับบริษัทต่อไป รวมถึงการมีนโยบายในการพัฒนา
ฝึกอบรมบุคลากรใหม่ ๆ ให้มีทักษะและความชำนาญ
เพื่อให้สามารถมาทดแทนบุคลากรที่เปลี่ยนต้นสังกัดได้ ทั้งนี้บริษัท
เชื่อว่านโยบายหรือมาตรการดังกล่าวจะช่วยลดความเสี่ยงที่มีผลกระทบต่อการดำเนินงานของบริษัท
จากการเปลี่ยนต้นสังกัดของบุคลากรดังกล่าวได้

1.3 ความเสี่ยงจากความไม่แน่นอนของผลการดำเนินงานธุรกิจผลิตภาพยนตร์

การผลิตภาพยนตร์เรื่องถือเป็นธุรกิจที่อยู่ในช่วงเริ่มต้นในการดำเนินงานของกลุ่มแม็ทชิ่ง
เพราะเนื่องจากผลประกอบการที่ผ่านมา
ทำให้กลุ่มแม็ทชิ่งเผชิญกับความไม่แน่นอนในการประกอบธุรกิจผลิตภาพยนตร์ให้ประสบความสำเร็จ
อันเป็นผลจากการดำเนินธุรกิจใหม่
และการผลิตภาพยนตร์ถึงแม้จะให้ผลตอบแทนสูงหากสามารถดำเนินธุรกิจให้ประสบความสำเร็จ
แต่ก็มีความเสี่ยงสูงเช่นกัน อาจส่งผลต่อรายได้และผลการดำเนินงานโดยรวมของกลุ่มแม็ทชิ่งได้

ปัจจุบันกลุ่มแม็ทชิ่งอยู่ระหว่างการผลิตภาพยนตร์เรื่อง “ ก็เคยสัญญา”
ซึ่งคาดว่าจะสามารถออกฉายในโรงภาพยนตร์ได้ในไตรมาสที่ 2 ของปี 2548 และ ภาพยนตร์เรื่อง
“ Recycle“ ซึ่งคาดว่าจะสามารถออกฉายได้ในไตรมาสที่ 4 ของปี 2548
ซึ่งอาจก่อให้เกิดความเสี่ยงกับกลุ่มบริษัทได้
กลุ่มแม็ทชิ่งได้ตระหนักถึงปัญหาดังกล่าวจึงได้ดำเนินธุรกิจโดยการร่วมทุนกับต่างประเทศ
อีกทั้งผู้บริหารและทีมงานของกลุ่มแม็ทชิ่งมีความเชื่อว่าจะสามารถประกอบธุรกิจผลิตภาพยนตร์ให้ประสบความสำเร็จได้
เนื่องจากธุรกิจผลิตภาพยนตร์มีลักษณะใกล้เคียงกับธุรกิจผลิตภาพยนตร์โฆษณาซึ่งกลุ่มแม็ทชิ่งมีบุคลากรที่มีประสบการณ์และมีความชำนาญ
นอกจากนี้กลุ่มแม็ทชิ่งยังมีความได้เปรียบเมื่อเทียบกับผู้สร้างภาพยนตร์รายอื่นในเรื่องค่าใช้จ่ายในด้านอุปกรณ์กองถ่าย
ทำให้สามารถลดต้นทุนได้
เนื่องจากมีการสนับสนุนจากธุรกิจในกลุ่มแม็ทชิ่งทั้งในด้านอุปกรณ์ในการถ่ายทำ ทีมงาน
และการประชาสัมพันธ์และการตลาดทั้งในและต่างประเทศ
ซึ่งกลุ่มแม็ทชิ่งเชื่อว่าปัจจัยสนับสนุนดังกล่าวจะทำให้กลุ่มแม็ทชิ่งสามารถบริหารและดำเนินธุรกิจผลิตภาพยนตร์เรื่องได้

1.4 ความเสี่ยงจากการไม่สามารถจัดกิจกรรมการแสดงเสนอต่อลูกค้าได้

การดำเนินธุรกิจจัดกิจกรรมการแสดงต่าง ๆ จำเป็นต้องได้รับความร่วมมือทั้งในเรื่องสถานที่
ผู้ให้การสนับสนุน และผู้แสดง เพื่อให้การจัดกิจกรรมการแสดงเป็นไปตามที่ได้กำหนดไว้
ซึ่งการติดต่อผู้แสดงในต่างประเทศนั้น จำเป็นต้องติดต่อผ่านตัวแทน(Agent)ของผู้แสดง
ถึงแม้จะมีการทำสัญญาตกลงเรื่องผลตอบแทน
และกำหนดการวันและเวลาในการแสดงระหว่างบริษัทย่อยและผู้แสดงในต่างประเทศ
แต่ผู้แสดงอาจไม่สามารถทำตามสัญญาที่ระบุเนื่องจากเหตุผลสุดวิสัยต่าง ๆ
หากบริษัทได้มีการจำหน่ายบัตรให้แก่ผู้ชม
หรือมีการโฆษณาประชาสัมพันธ์เกี่ยวกับการแสดงของนักแสดงนั้น ๆ ตามกำหนดการวันเวลาที่ตกลง
แต่นักแสดงดังกล่าวไม่สามารถดำเนินการแสดงได้ และมีผลทำให้บริษัทต้องเลื่อนการแสดง
หรือคืนค่าบัตรการแสดงแก่ผู้ชม
ซึ่งการที่บริษัทไม่สามารถจัดกิจกรรมการแสดงเสนอต่อผู้ชมตามที่กำหนดจากเหตุผลดังกล่าวอาจมีผลกระทบต่อบริษัททั้งในด้านรายได้และค่าใช้จ่าย
รวมถึงภาพพจน์และชื่อเสียงของบริษัทในการจัดการแสดงครั้งต่อไปได้ ทั้งนี้ในปี 2547
ที่ผ่านมาธุรกิจจัดกิจกรรมการแสดงสามารถสร้างรายได้ให้แก่กลุ่มแม็ทชิ่งเป็นจำนวน 213.02
ล้านบาทหรือคิดเป็นร้อยละ 22.30 ของรายได้รวมทั้งหมด

[]อย่างไรก็ตามกลุ่มแม็ทชิ่งเล็งเห็นถึงความสำคัญในการจัดกิจกรรมการแสดงให้ได้ตามที่กำหนด
โดยมีการตรวจสอบตารางเวลาผู้แสดงล่วงหน้า
และการตรวจสอบถึงประวัติความรับผิดชอบของผู้แสดงหรือตัวแทน
ซึ่งจะช่วยลดความเสี่ยงดังกล่าวลงได้

1.5 ความเสี่ยงจากการไม่สามารถต่อสัญญาเช่าสถานีโทรทัศน์

บริษัทผ่านบริษัทย่อยดำเนินธุรกิจผลิตและบริหารเวลารายการโทรทัศน์
ซึ่งมีความจำเป็นต้องเช่าเวลาจากสถานีโทรทัศน์เพื่อนำเสนอผลงาน
ทั้งนี้สัญญาเช่าสถานีโทรทัศนท์ของบริษัทมีลักษณะสัญญาเป็นระยะสั้นแบบปีต่อปี
ทำให้บริษัทอาจเผชิญความเสี่ยงในการไม่สามารถต่อสัญญาเช่าเวลาดังกล่าว
และทำให้ไม่สามารถเสนอรายการตามที่บริษัทกำหนดไว้ได้
อันอาจมีผลกระทบต่อผลการดำเนินงานของบริษัทย่อยและกลุ่มบริษัทได้ ซึ่งในปี 2547
ที่ผ่านมารายได้จากธุรกิจผลิตและบริหารเวลารายการโทรทัศน์เท่ากับ 93.10 ล้านบาท
หรือคิดเป็นร้อยละ 9.75 ของรายได้รวมกลุ่มแม็ทชิ่ง

สำหรับการต่อสัญญาเช่าเวลาแบบปีต่อปีดังกล่าวนั้นเป็นระยะเวลาปกติของสัญญาที่ทุกสถานีทำกับผู้เช่าเวลาทุกราย
โดยทางสถานีโทรทัศน์จะพิจารณาจากความนิยมของรายการโทรทัศน์นั้น ๆ
รวมถึงฐานะทางการเงินและการดำเนินงานของบริษัทผู้เช่าสัญญาณ
ซึ่งบริษัทเชื่อว่าบริษัทมีความสามารถในการสร้างรายการให้มีความนิยมและมีความพร้อมทางการเงิน
โดยปัจจัยดังกล่าวจะทำให้บริษัทสามารถลดความเสี่ยงจากการไม่สามารถต่อสัญญาเช่าสถานีโทรทัศน์ได้

1.6 ความเสี่ยงจากการขาดแคลนอุปกรณ์ที่ทันสมัย

ธุรกิจให้เช่าอุปกรณ์ถ่ายทำภาพยนตร์ เป็นธุรกิจที่ลูกค้าให้ความสำคัญกับคุณสมบัติการใช้งาน
และความทันสมัยของอุปกรณ์เพื่ออำนวยความสะดวกในการถ่ายทำ
การที่อุปกรณ์บางส่วนของบริษัทย่อยมีอายุการใช้งานนาน
ถึงแม้จะมีการดูแลรักษาอุปกรณ์ดังกล่าวให้อยู่ในสภาพที่ใช้งานได้ก็ตาม
แต่ลูกค้าบางรายมีความจำเป็นต้องใช้อุปกรณ์ที่ทันสมัยกว่า
ส่งผลให้ลูกค้าหันไปใช้บริการเช่าอุปกรณ์จากคู่แข่งแทน
ซึ่งอาจมีผลกระทบต่อผลการดำเนินงานของบริษัทย่อยและกลุ่มบริษัทได้ โดยในปี 2547
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มแม็ทชิ่งเป็นจำนวน 108.24 ล้านบาท
หรือคิดเป็น ร้อยละ 11.33 ของรายได้รวมของกลุ่มแม็ทชิ่ง

เพื่อดำรงความสามารถในการแข่งขันในธุรกิจบริการให้เช่าอุปกรณ์ถ่ายทำ
กลุ่มแม็ทชิ่งผ่านบริษัทย่อยมีนโยบายการลงทุนในอุปกรณ์ที่มีเทคโนโลยีที่ทันสมัยเพื่อตอบสนองความต้องการของลูกค้าอย่างสม่ำเสมอ
นอกจากนี้ธุรกิจการให้บริการเช่าอุปกรณ์ของบริษัทยังมีการเพิ่มมูลค่าโดยการจัดให้มีบุคลากร
ทีมงานให้บริการไปพร้อมกับการเช่าอุปกรณ์
รวมถึงการที่บริษัทมีทีมงานที่สามารถผลิตหรือประกอบอุปกรณ์บางส่วนที่ไม่สามารถซื้อหรือมีราคาแพงได้

[]

1.7 ความเสี่ยงจากต้นทุนเครื่องมือและอุปกรณ์เพิ่มสูงขึ้น

บริษัทย่อยคือ บริษัท เกียร์เฮด จำกัด
มีการสั่งซื้ออุปกรณ์เครื่องมือในการถ่ายทำอยู่อย่างต่อเนื่องเพื่อให้สามารถตอบสนองความต้องการของลูกค้า
และดำรงความสามารถในการแข่งขันในอุตสาหกรรมให้บริการเช่าอุปกรณ์ โดยในปี 2547
บริษัทมีการสั่งซื้อเครื่องมือดังกล่าวเป็นจำนวน 182.64 ล้านบาท ซึ่งเครื่องมือประมาณร้อยละ
73.37
ของเครื่องมือและอุปกรณ์ทั้งหมดเป็นการสั่งซื้อจากผู้ผลิตต่างประเทศทั้งนี้บริษัทมีการทำสัญญาซื้อเงินตราต่างประเทศล่วงหน้า
(Forward Contract) ทั้งจำนวนของมูลค่าการสั่งซื้อ
เพื่อป้องกันความเสี่ยงจากอัตราแลกเปลี่ยนเงินตรา
ถึงแม้ว่าบริษัทจะมีความคุ้นเคยกับบริษัทผู้ผลิตหรือผู้จัดจำหน่ายก็ตาม
แต่บริษัทไม่สามารถควบคุมต้นทุนสินค้าดังกล่าวได้หากราคาสินค้าดังกล่าวมีราคาเพิ่มสูงขึ้น
ส่งผลให้บริษัทเผชิญกับความเสี่ยงจากราคาเครื่องมือและอุปกรณ์ที่อาจเพิ่มสูงขึ้น
ซึ่งอาจทำให้บริษัทมีความจำเป็นต้องขึ้นราคาในการให้บริการเช่าอุปกรณ์ดังกล่าว
หรือบริษัทอาจเผชิญความเสี่ยงที่ไม่สามารถซื้อสินค้านั้นมาได้
ความเสี่ยงดังกล่าวอาจส่งผลต่อความสามารถในการแข่งขันของบริษัทเมื่อเทียบกับคู่แข่งที่สามารถจัดหาสินค้าได้ในราคาที่ถูกกว่า
ซึ่งจะส่งผลกระทบต่อรายได้และกำไรของบริษัทและกลุ่มแม็ทชิ่งได้

ถึงแม้บริษัทจะไม่สามารถควบคุมต้นทุนในการสั่งซื้อเครื่องมือและอุปกรณ์ดังกล่าวได้
แต่อุปกรณ์ดังกล่าวไม่ได้ถูกผูกขาดโดยผู้ผลิตรายใดรายหนึ่ง
และที่ผ่านมาผู้ผลิตที่มีมาตรฐานได้มีจำนวนเพิ่มมากขึ้น ทำให้บริษัทมีทางเลือกมากขึ้น
และอำนาจในการต่อรองสูงขึ้น นอกจากนี้ในอดีตที่ผ่านมาจนถึงปัจจุบัน
บริษัทสามารถนำอุปกรณ์ดังกล่าวเข้าทำสัญญาเช่าทางการเงิน และสัญญาเช่าซื้อ
ซึ่งจะช่วยลดความเสี่ยงในด้านต้นทุน และความเสี่ยงจากการไม่สามารถจัดหาอุปกรณ์ดังกล่าวได้
และหากบริษัทมีความจำเป็นที่จะต้องขึ้นราคาค่าบริการเช่าอุปกรณ์จากต้นทุนที่สูงขึ้น
บริษัทเชื่อว่าการมีอุปกรณ์ที่มีมาตรฐาน
และการจัดให้มีบุคลากรที่มีทักษะความชำนาญในการใช้อุปกรณ์ให้บริการไปพร้อมกับการเช่าอุปกรณ์ดังกล่าว
จะช่วยสร้างความแตกต่างในการให้บริการเช่าอุปกรณ์
ซึ่งจะช่วยรักษาลูกค้าให้ยังคงใช้บริการของบริษัทได้

1.8 ความเสี่ยงจากการที่บริษัท มีผู้ถือหุ้นรายใหญ่ถือหุ้นเกินกว่าร้อยละ 50

ณ วันที่ 9 กันยายน 2547 บริษัท มีกลุ่มผู้ถือหุ้นรายใหญ่คือ บริษัท บีบีทีวี โปรดัคชั่นส์ จำกัด
ถือหุ้นจำนวน 57,745,000 หุ้น คิดเป็นสัดส่วนร้อยละ 27.80
ของทุนจดทะเบียนชำระแล้วของบริษัท , กลุ่มชีวสุทธานนท์ ถือหุ้นรวมจำนวน 50,080,221 หุ้น
คิดเป็นสัดส่วนร้อยละ 24.11 ของทุนจดทะเบียนชำระแล้วของบริษัท และกลุ่มศศินมานพ
ถือหุ้นจำนวน 40,048,593 หุ้น คิดเป็นสัดส่วนร้อยละ 19.30
ของทุนจดทะเบียนชำระแล้วของบริษัท
ทำให้กลุ่มผู้ถือหุ้นดังกล่าวถือหุ้นส่วนใหญ่ซึ่งสามารถควบคุมมติที่ประชุมผู้ถือหุ้นในเรื่องต่าง ๆ ได้
ยกเว้นในเรื่องที่เกี่ยวกับกฎหมายหรือข้อบังคับของบริษัท ที่กำหนดให้ต้องได้รับเสียง 3 ใน 4
ของที่ประชุมผู้ถือหุ้น ซึ่งทำให้ให้ผู้ถือหุ้นรายอื่น ๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลกับกลุ่มผู้ถือหุ้นรายใหญ่ได้